Predkladacia správa

	Návrh zákona, ktorým sa mení a dopĺňa zákon č. 3/2010 Z. z. o národnej infraštruktúre pre priestorové informácie (ďalej len „návrh zákona“), predkladá Ministerstvo životného prostredia Slovenskej republiky na rokovanie Legislatívnej rady vlády Slovenskej republiky mimo Plánu legislatívnych úloh vlády Slovenskej republiky ako iniciatívny materiál.

	Príprava a predloženie materiálu je zdôvodnené dvoma základnými skutočnosťami. Prvým dôvodom prípravy návrhu zákona je pilotné konanie Európskej komisie týkajúce sa riadnej transpozície smernice Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire) (Ú. v. EÚ. L108/1, 25. 4. 2007). Druhým dôvodom prípravy návrhu zákona je potreba vytvorenia legislatívneho predpokladu pre zriadenie a fungovanie Registra priestorových informácií.

	Vo vzťahu k smernici Inspire návrh zákona zohľadňuje najmä požiadavky tejto smernice na sprístupňovanie súborov priestorových údajov a služieb priestorových údajov, a to bez prekážok a obmedzení a požiadavky na striktné chápanie a legislatívne vyjadrenie obmedzenia prístupu tretích strán k týmto údajom. Vo vzťahu k Registru priestorových údajov návrh zákona tento register definuje a vymedzuje jeho charakter ako informačný systém verejnej správy. Návrh zákona upravuje povinnosti povinných osôb vo vzťahu k tomuto registru a postavenie Ministerstva životného prostredia Slovenskej republiky ako správcu tohto registra.

Predkladaný návrh zákona nemá negatívny vplyv na rozpočet verejnej správy, nemá negatívny vplyv na podnikateľské prostredie a ani na životné prostredie. Návrh zákona má pozitívny vplyv na informatizáciu spoločnosti.
Návrh zákona sa na rokovanie Legislatívnej rady vlády SR predkladá s rozporom s Úradom geodézie, kartografie a katastra SR.
	Návrh zákona je v súlade s Ústavou Slovenskej republiky, všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.